༄༅། །བདེ་མཆོག་མཁའ་འགྲོ་རྒྱ་མཚོའི་དབང་གི་བླ་མ་བརྒྱུད་པའི་གསོལ་འདེབས་བཞུགས་སོ།། སྭ་སྟི། ཁྱབ་བདག་སྐུ་བཞིའི་དབང་ཕྱུག་རྡོ་རྗེ་འཆང་། སྤྲུལ་པའི་གར་མཛད་ཡེ་ཤེས་མཁའ་འགྲོ་མ། །ཐུགས་རྗེའི་བདག་ཉིད་འཕགས་པ་སྤྱན་རས་གཟིགས། །བྱང་སེམས་བློ་གྲོས་་་་་་བྱང་སེམས་རིན་པོ་ཆེའི་བརྒྱན་པ་རིན་ཆེན་ལ་གསོལ་བ་འདེབས། །ནུས་མཐུའི་དབང་ཕྱུག་གྲུབ་ཐོབ་ཤ་བ་རི། །མཁས་གྲུབ་ཆེན་པོ་མཻ་ཏྲི་གུཔྟ་དང་། །པཎ་་་་་་གོས་དཀར་པོ་གྲུབ་དབང་པོ་རྒྱ་གར་ཕྱག་ནའི་ཞབས། །གྲུབ་ཆེན་ཀ་མ་ལ་བཛྲ་ལ་གསོལ་བ་འདེབས། །གནས་ལྔ་རིག་་་་་་པན་ཆེན་གོས་དཀར་པོ་པ་ཛ་ཡ་སེ་ན་དང་། སྐད་གཉིས་སྨྲ་བ་དར་མ་ཡོན་ཏན་ཞབས། །གངས་ཁྲོད་རྡོར་འཛིན་དབང་པོ་གྲགས་པའི་མཚན། །འཇམ་དབྱངས་ས་སྐྱ་པཎ་ཆེན་ལ་གསོལ་བ་འདེབས། །མཁས་གྲུབ་རིན་ཆེན་སྐྱོབ་པ་དཔལ་བཟང་པོ། །རྒྱལ་ཚ་ཆོས་དབང་ལོ་ཙཱ་མཆོག་ལྡན་ཞབས། །བག་སྟོན་གཞོན་ཚུལ་བླ་མ་ཚུལ་རྒྱལ་བ། །བླ་ཆེན་ངག་དབང་མཚན་ཅན་ལ་གསོལ་བ་འདེབས། །མཁན་ཆེན་བྱང་སེང་ས་བཟང་འཕགས་པ་དང་། །རྒྱལ་བའི་ལུང་བསྟན་རྗེ་བཙུན་ཨེ་ཝཾ་པ། །རྡོ་རྗེ་འཆང་ཞེས་འགྲོ་ལ་རབ་གྲགས་པའི། །ཁྱབ་བདག་ཀུན་དགའ་བཟང་པོ་ལ་གསོལ་བ་འདེབས། །ཀུན་མཁྱེན་མཁས་པའི་དབང་བོ་གོ་རམས་པ། །དཀོན་མཆོག་ཚུལ་ཁྲིམས་ཀུན་དགའ་ལེགས་པ་དང་། །མཁྱེན་བརྩེའི་དབང་ཕྱུག་རིན་ཆེན་བཀྲ་ཤིས་མཚན། །མུས་ཆེན་ནམ་མཁའ་དཔལ་བཟང་ལ་གསོལ་བ་འདེབས། །མཁས་གྲུབ་ཆེན་པོ་དཔལ་ལྡན་དོན་གྲུབ་དང་། །གང་དེའི་ཐུགས་སྲས་ཁྱབ་བདག་འཁོར་ལོའི་མགོན། །འཇམ་མགོན་བླ་མ་དཔལ་མཆོག་རྒྱལ་མཚན་དང་། །ཁམས་སྟོན་བསོད་ནམས་རྒྱལ་མཚན་ལ་གསོལ་བ་འདེབས། །དེ་ལྟར་དངོས་བརྒྱུད་བླ་མའི་ཚོགས་རྣམས་དང་། །སྟོང་དང་ལྔ་བརྒྱ་རིག་བྱེད་ཀྱིས་ལྷག་པའི། །བཅུ་གཉིས་འཁོར་ལོའི་དཀྱིལ་འཁོར་ལྷ་ཡིས་ཚོགས། །མཆོག་གསུམ་བསྟན་སྲུང་ནོར་ལྷ་ལ་གསོལ་བ་འདེབས། །དེ་ལྟར་གུས་པས་གསོལ་བཏབ་དགེ་ཚོགས་ཀྱིས། །རྒྱུ་རྒྱུད་འཛིན་མར་སྡོམ་གསུམ་འབྲས་སྐྱེད་པར། །ཉེས་ལྟུང་བ་མོའི་སད་ཀྱིས་མ་ཁྱེར་བར། །ཚོགས་གཉིས་ལོ་ཏོག་རྒྱས་པར་མཛད་དུ་གསོལ། །མདོ་རྒྱུད་རྒྱ་མཚོའི་དོན་ལ་བློ་གྲོས་རྒྱས། །ཟབ་དོན་རིམ་གཉིས་ཡིད་བཞིན་རིན་ཆེན་ནོར། །རྩེ་གཅིག་སྒོམ་པའི་བྱི་དོར་བགྱིད་པ་ལ། །ལྟར་སྣང་ཚེ་འདིའི་རྣམ་གཡེངས་བཟློག་ཏུ་གསོལ། །མཐུན་རྐྱེན་རྒྱལ་བས་བསྔགས་པ་ཀུན་ཚང་ཞིང་། །མི་མཐུན་ཉེར་འཚེའི་སྒྲིབ་པ་ཀུན་བྲལ་ནས། །སྙན་པའི་གྲགས་པས་ཆོས་མཐུན་འཁོར་བསྡུས་ཏེ། །ཐེག་མཆོག་བསྟན་པ་རྒྱས་པར་མཛད་དུ་གསོལ། །ཆོས་ཀུན་དེ་བཞིན་ཉིད་ཀྱིས་རོལ་པར་ཤེས། །ཀུན་རྫོབ་སྣང་བ་ལྷ་ཡི་འཁོར་ལོ་ཤར། །དེ་ཡང་བདེ་སྟོང་ལྷན་སྐྱེས་ཡེ་ཤེས་སུ། །འཆར་བའི་ཏིང་འཛིན་དམ་པ་བསྩལ་དུ་གསོལ། །དྲོད་དང་སྤྱོད་པ་ཉེ་རྒྱུའི་མཚམས་སྦྱར་ཏེ། །རང་དང་གཞན་གྱི་དོན་གྲུབ་རྡོ་རྗེ་འཆང་། །ཐོབ་ནས་མར་གྱུར་འགྲོ་རྣམས་སྲིད་མཚོ་ལས། །སྒྲོལ་བའི་དེད་དཔོན་མྱུར་དུ་མངོན་གྱུར་ཤོག །ཅེས་བདེ་མཆོག་མཁའ་འགྲོ་རྒྱ་མཚོའི་དབང་གི་བླ་མ་བརྒྱུད་པ་ལ་གསོལ་བ་འདེབས་པ་འདི་ཡང་དགེ་སློང་སངས་རྒྱས་ཕུན་ཚོགས་ཀྱིས་བསྡེབས་པའོ།། ༈ །བདེ་མཆོག་དྲིལ་བུ་པ་ས་ལུགས་ཀྱི་བརྒྱུད་པ།། རྡོ་རྗེ་འཆང་དབང་ཡེ་ཤེས་མཁའ་འགྲོ་མ། །དྲིལ་བུ་པ་དང་རུས་སྦལ་ཞབས་པད་དང་། །འབར་འཛིན་ཀཧྣ་གུ་ཧྱ་རྣམ་རྒྱལ་ཞབས། །ཏེ་ལོ་ནཱ་རོ་ཕ་ན་ཕིང་སྐུ་མཆེད། །ཀློག་སྐྱ་མལ་ལོ་ས་ཆེན་ཡབ་སྲས་གསུམ། །ས་སྐྱ་པཎ་ཆེན་བོ་དོང་རིན་ཆེན་སོགས། །ཁྲོ་ཕུ་བསོད་སེང་ཡང་རྩེ་རིན་ཆེན་སེང་། །བུ་སྟོན་ཆེན་པོ་མཁས་གྲུབ་ཁྱུང་ལྷས་པ། །ཤར་ཆེན་ཡེ་རྒྱལ་ངོར་ཆེན་ཀུན་དགའི་མཚན། །མུས་ཆེན་དཀོན་རྒྱལ་སངས་རྒྱས་རིན་ཆེན་ཞབས། །སེམས་དཔའ་ཆོས་གྲགས་ཤེའུ་ལོ་ཙཱ་བ། །ཀུན་དགའ་རྣམ་རྒྱལ་མཁྱེན་རབ་བསྟན་འཛིན་བཟང་། །ངག་དབང་ལྷུན་གྲུབ་རྩ་བའི་བླ་མ་སོགས། །དངོས་བརྒྱུད་བླ་མའི་ཚོགས་དང་བཅོམ་ལྡན་འདས། །བདེ་མཆོག་འཁོར་ལོ་གནས་གསུམ་མཁའ་འགྲོའི་ཚོགས། །བསྟན་སྲུང་ནོར་ལྷའི་ཚོགས་ལ་གསོལ་བ་འདེབས། །སྨིན་བྱེད་དབང་གིས་སྐུ་བཞིའི་ས་བོན་བཏབ། །གྲོལ་བྱེད་བསྐྱེད་རྫོགས་ལམ་གྱི་ཡེ་ཤེས་ཀྱི། །ལུས་རྟེན་འདི་ཉིད་སྐུ་བཞིར་མངོན་གྱུར་མཛོད། །ལམ་བཟང་བསྒྲུབ་ལ་མི་མཐུན་ཉེར་འཚེ་བྲལ། །མཐུན་རྐྱེན་རྒྱལ་བས་བསྔགས་པ་ཀུན་ཚང་ནས། །རང་གཞན་ཕན་བདེའི་སྒོ་འཕར་བརྒྱ་འབྱེད་པའི། །བཀྲ་ཤིས་དཔལ་གྱི་མྱུར་དུ་འབྱོར་པར་ཤོག །ཅེས་བདེ་མཆོག་དྲིལ་བུ་ལུགས་ཀྱི་བླ་བརྒྱུད་ཁ་འདོན་ཉུང་ངུ་ཞིག་དགོས་ཞེས་བླ་མ་དཔལ་ལྡན་རིན་ཆེན་གྱིས་བསྐུལ་ནས་བྱ་བྲལ་བས་ཤུགས་འབྱུང་དུ་བྲིས་པ་ལགས། མངྒ་ལཾ།། ༈ །འཇིགས་བྱེད་རྭ་ལུགས་ཀྱི་བླ་མ་བརྒྱུད་པ།། རྡོ་རྗེ་འཆང་དང་གཤིན་རྗེའི་གཤེད། སོགས་ནས། ས་ལོ་ཐམས་ཅད་མཁྱེན་པ་དང་། ཞེས་པའི་བར་འཕྲིན་ལས་ཆར་འབེབས་ཀྱི་ནང་མཆོད་འབུལ་སྐབས་དེང་སང་གི་ངག་འདོན་ཚིགས་བཅད་མ་བཞིན་བརྗོད། དེ་ནས། རྒྱལ་བ་ལྷ་མཆོག་སེང་གེ་དང་། །འཇམ་དབྱངས་དཀོན་མཆོག་ལྷུན་གྲུབ་ཞབས། །རྗེ་བཙུན་སངས་རྒྱས་སེང་གེ་དང་། །མཚུངས་མེད་དཀོན་མཆོག་དཔལ་ལྡན་པ། །པཎ་ཆེན་ནམ་མཁའ་དཔལ་བཟང་དང་། །བྱམས་པ་ཀུན་དགའ་བཀྲ་ཤིས་ཞབས། །མཁས་གྲུབ་དཔལ་ལྡན་དོན་འགྲུབ་དང་། །ཤར་ཆེན་ཤེས་རབ་འབྱུང་གནས་ཞབས། །རྗེ་བཙུན་ནམ་མཁའ་དཔལ་བཟང་དང་། །མཚུངས་མེད་དམ་ཆོས་བསམ་གྲུབ་སོགས། །རྩ་བརྒྱུད་བླ་མའི་ཚོགས་རྣམས་དང་། །བཅོམ་ལྡན་རྡོ་རྗེ་འཇིགས་བྱེད་སོགས། །རྒྱུད་སྡེ་བཞི་ཡི་ལྷ་ཚོགས་དང་། །མཁའ་འགྲོ་དམ་ཅན་རྒྱ་མཚོའི་ཚོགས། །ཕྱག་བྱར་འོས་པ་ཐམས་ཅད་ལ། །གསོལ་བ་འདེབས་སོ་བྱིན་གྱིས་རློབས། །ངེས་འབྱུང་སྐྱོ་ཤས་སྐྱེ་བ་དང་། །སྡོམ་གསུམ་རྣམ་དག་དོན་ལྡན་ཞིང་། །དངོས་གྲུབ་བླ་མ་ལྷ་སྐུར་ཤེས། །རིམ་གཉིས་རྟོགས་པ་གོང་འཕེལ་ནས། །དྲོད་ཐོབ་སྦྱོང་བས་མཚམས་སྦྱར་ཏེ། །དབང་ཕྱུག་བརྒྱད་ལྡན་གནས་ཐོབ་ཤོག །ཅེས་པ་འདི་རྡོ་རྗེ་འཇིགས་བྱེད་ཀྱི་བླ་མའི་རྣལ་འབྱོར་གྱི་གསོལ་འདེབས་ཀྱི་སྐབས་སུ། རྭ་ལུགས་རོ་ལངས་བརྒྱད་བསྐོར་གྱི་དབང་གི་བརྒྱུད་པའི་རིམ་པ་ལ་འདི་ལྟར་གསོལ་བ་བཏབ། རྫོགས་རིམ་རྭ་རྩེ་སེམས་འཛིན་གྱི་བརྒྱུད་པ་ལ་གསོལ་བ་འདེབས་པ་རྒྱལ་བ་རྡོ་རྗེ་འཆང་ཀུན་དགའ་བཟང་པོས་མཛད་པ་ལྟར་བྱའོ། །ཞེས་པ་འདིའང་བུདྡྷ་ལཀྵྨིས་བྲིས་པའོ།། མངྒ་ལཾ།། ༈ མཁའ་ལྡིང་གསེར་མིག་འཁྱིལ་བའི་བླ་མ་བརྒྱུད་པ།། རྡོ་རྗེ་འཆང་དང་ཨ་ཙ་ར་དམར་པོ། །ས་སྐྱའི་བླ་ཆེན་རྗེ་བཙུན་སྐུ་མཆེད་དང་། །རོང་མི་གྲགས་པ་དཔལ་དང་སངས་རྒྱས་དཔལ། །དར་མ་གྲགས་དང་སངས་རྒྱས་རྒྱལ་མཚན་དང་། །སྦུ་ཆུང་དཔལ་གྲགས་གྲགས་པ་དཔལ་མགོན་དང་། །དཔལ་ལྡན་གྲགས་དང་དཀོན་མཆོག་རྒྱ་མཚོའི་ཞབས། །བསོད་ནམས་ཆོས་འཕེལ་ངག་དབང་ཆོས་ཀྱི་གྲགས། །ངག་དབང་བསོད་ནམས་ཆོས་རྗེ་བུདྡྷ་ཤྲཱི། སྐྱབས་གནས་ཀུན་འདུས་རྩ་བའི་བླ་མ་མཆོག །རྡོ་རྗེའི་ཁྱུང་སོགས་ཡི་དམ་ལྷ་ཡིས་ཚོགས། །མཆོག་གསུམ་བསྟན་བསྲུང་ནོར་ལྷའི་ཚོགས་བཅས་ལ། །སྙིང་ནས་ཕྱག་འཚལ་མཆོད་འབུལ་སྡིག་ཀུན་བཤགས། །དགེ་ལ་ཡིད་རང་ཆོས་འཁོར་བསྐོར་གསོལ་འདེབས། །མཐར་ཐུག་ཀུན་མཁྱེན་གོ་འཕང་ཐོབ་ཕྱིར་བསྔོ། །གནས་སྐབས་བདག་སོགས་འགྲོ་བའི་ཆོས་དོན་ལ། །གཏུམ་ཆེན་གདོན་བགེགས་ལོག་འདྲེན་བར་ཆད་སོགས། །རང་སེམས་འཁྲུལ་པའི་ལས་ངན་བག་ཆགས་སུ། །ངེས་པའི་ཤེས་རབ་མཆོག་གི་གཏིང་དཔགས་ཏེ། །གསལ་སྣང་སྙིང་རྗེ་ལྷ་སྔགས་ཡེ་ཤེས་ཀྱིས། །རོལ་པས་ཕན་བདེའི་སྣང་བར་གནས་གྱུར་ཏེ། །སྟོབས་བཅུ་མངའ་བའི་གོ་འཕང་མྱུར་ཐོབ་ཤོག །དོན་གཉེར་གྱི་ངོར་བྱ་བྲལ་སངས་རྒྱས་ཕུན་ཚོགས་ཀྱིས་སོ།། ༈ །རྣམ་དག་དཀྱིལ་འཁོར་མའི་ཁ་བསྐོང་ལ།། བཀའ་དྲིན་མཉམ་མེད་གྲུབ་ཆེན་བུདྡྷ་ཤྲཱི། ཞེས་པའི་རྗེས་སུ། ཀུན་དགའ་བཟང་པོ་རྣམས་ལ་གསོལ་བ་འདེབས། །དཀོན་མཆོག་རྒྱལ་མཚན་ཤེས་རབ་རྒྱ་མཚོ་དང་། །ཀུན་དགའ་དབང་ཕྱུག་དཔལ་ལྡན་རྡོ་རྗེ་དང་། །བསོད་ནམས་སེང་གེ་ཡོངས་འཛིན་དཀོན་མཆོག་འཕེལ། །སངས་རྒྱས་རིན་ཆེན་རྣམས་ལ་གསོལ་བ་འདེབས། །ལྷ་མཆོག་སེང་གེ་དཀོན་མཆོག་ལྷུན་གྲུབ་དང་། །སངས་རྒྱས་སེང་གེ་དཀོན་མཆོག་དཔལ་ལྡན་ཞབས། །ནམ་མཁའ་དཔལ་བཟང་ཀུན་དགའ་བཀྲ་ཤིས་དང་། །ཀུན་དགའ་བསོད་ནམས་རྣམས་ལ་གསོལ་བ་འདེབས། །དཔལ་ལྡན་དོན་གྲུབ་ནམ་མཁའ་སངས་རྒྱས་དང་། །ཤེས་རབ་འབྱུང་གནས་དམ་ཆོས་བསམ་འགྲུབ་ཞབས། །གཞན་ཡང་ཟབ་མོའི་ཆོས་ཀྱི་བཀའ་ཐོབ་པའི། །དངོས་བརྒྱུད་བླ་མའི་ཚོགས་ལ་གསོལ་བ་འདེབས། །དེ་ནས་བསྐྱེད་པ་ཕྱི་དབྱིབས་སོགས་དང་སྦྲེལ། །ངོ་བོ་ཉིད་སྐུ་ཐོབ་པར་བྱིན་གྱིས་རློབས། །ཞེས་པའི་རྗེས་སུ། དེ་མ་ཐོབ་ཀྱི་གནས་སྐབས་ཐམས་ཅད་དུ། །མཐུན་རྐྱེན་རྒྱལ་བས་བསྔགས་པ་ཀུན་ཚང་ནས། །བསམ་དོན་ཆོས་དང་མཐུན་པ་ལེགས་གྲུབ་སྟེ། །སྲིད་ཞིའི་ཕུན་ཚོགས་རྒྱས་པའི་བཀྲ་ཤིས་ཤོག །ཤེས་རབ་རིན་ཆེན་ཁྱེད་་་་་་བླ་མ་ཤེས་རབ་རིན་རང་གི་ལམ་འབྲས་རྗེ་ཉང་སྟོད་པ་ལས་ཐོབ་པ་ཡིན་པས་དེ་ཡན་གྱི་བརྒྱུད་པའོ།། ༈ །རིགས་ལྔའི་ཁྱབ་བདག་མའི་ཁ་སྐོང་ནི།། འཇམ་དབྱངས་བླ་མ་སངས་རྒྱས་སེང་གེ་དང་། །འཇམ་དབྱངས་རྗེས་བཟུང་ནམ་མཁའ་དཔལ་བཟང་ཞབས། །འཇམ་མགོན་ཤར་ཆེན་ཀུན་དགའ་བཀྲ་ཤིས་དང་། །འཇམ་དཔལ་གྲུབ་པ་ཤཱཀྱ་ཀུན་དགའི་མཚན། །འཇམ་དབྱངས་བླ་མ་བཞི་ལ་གསོལ་བ་འདེབས། །མཁས་བཙུན་གྲུབ་པའི་དཔའ་བོ་ཀུན་དགའ་ལེགས། །མཁས་མང་ནག་པོ་ཆེན་པོའི་ཆོས་སྐོར་རྣམས། །མཁས་པའི་ལུགས་བཞིན་འདོམས་པའི་བླ་མའི་ཆོགས། །མཁས་མཆོག་དངོས་བརྒྱུད་བླ་མར་གསོལ་བ་འདེབས། །རྣམས་མཁྱེན་འགྲོ་བའི་སོགས་དང་སྦྲེལ།། ༈ །ཚེ་དཔག་མེད་ལྷ་དགུ་ལ།། ལྷ་མཆོག་སེང་གེ་བུདྡྷ་སིང་ཧ་དང་། །ནམ་མཁའ་དཔལ་བཟང་ཀུན་དགའ་བསོད་ནམས་དང་། །ནམ་མཁའ་སངས་རྒྱས་ནམ་མཁའ་དཔལ་བཟང་ཞབས། །རྩ་བའི་བླ་མ་རྣམས་ལ་གསོལ་བ་འདེབས། །ཞེས་སོ།། ༈ །ཀུན་རིག་ལ།། ཐར་པའི་ལམ་སྟོན་ནམ་མཁའ་དཔལ་བཟང་སྟེ། །འདྲེན་མཆོག་བླ་མ་གསུམ་ལ་གསོལ་བ་འདེབས། །ཞེས་པའི་རྗེས་སུ། མཁས་གྲུབ་ཆེན་པོ་ནམ་མཁའ་སངས་རྒྱས་དང་། །འཇམ་དབྱངས་བླ་མ་ནམ་མཁའ་དཔལ་བཟང་པོ། །གང་དེས་རྗེས་བཟུང་སངས་རྒྱས་ཕུན་ཚོགས་མཚན། །རྩ་བརྒྱུད་བླ་མའི་ཚོགས་ལ་གསོལ་བ་འདེབས། །ལུས་ངག་ཡིད་ཀྱིས་ཕྱག་འཚལ་མཆོད་པ་འབུལ། །ཞེས་སོགས་དང་སྦྲེལ་ལོ། །གཤིན་རྗེའི་གཤེད་དམར་པོ་ལྷ་ལྔའི་བླ་མ་བརྒྱུད་པ་དེང་སང་ངག་འདོན་འདི་སྤྲོས་མེད་འཁྲིད་འགའི་བརྒྱུད་པ་རྗེ་དཀོན་མཆོག་ལྷུན་གྲུབ་ཀྱིས་མཛད་པའི་ཁ་སྐོང་ནི། རིགས་གསུམ་རྣམ་འཕྲུལ་གསུམ་ལ་གསོལ་བ་འདེབས། །ཞེས་པའི་རྗེས་སུ། མཁས་བཙུན་དབང་པོ་ནམ་མཁའ་དཔལ་བཟང་པོ། །མཁས་པའི་དབང་པོ་ཤར་ཆེན་ཁུ་དབོན་དང་། །ནམ་མཁའ་སངས་རྒྱས་ནམ་མཁའ་དཔལ་བཟང་མཚན། །སངས་རྒྱས་ཕུན་ཚོགས་རྣམས་ལ༞ །དེ་ནས། དངོས་དང་བརྒྱུད་པའི་བླ་མ་སོགས་དང་སྦྲེལ་ལོ།། ༈ །ཀུན་ཁྱབ་འཁོར་ལོ་མའི་ཁ་སྐོང་།། རིགས་གནས་མཐར་ཕྱིན་བུདྡྷ་སིདྷ་དང་། །སྐྱབས་གནས་མཐར་ཐུག་དཀོན་མཆོག་དཔལ་ལྡན་པ། །མཁྱེན་རབ་ཕུལ་ཕྱིན་ཤེས་རབ་རྒྱལ་མཚན་ཏེ། །པཎ་ཆེན་ནམ་མཁའ་དཔལ་བཟང་ལ་གསོལ་བ་འདེབས། །མཆོག་གསུམ་ངོ་བོ་བླ་མས་རྗེས་བཟུང་ནས། །རིགས་གསུམ་གདུལ་བྱའི་ཚོགས་རྣམས་ཐམས་ཅད་ལ། །ཐེག་གསུམ་ཆོས་ཀྱི་དགའ་སྟོན་འགྱེད་མཁས་པའི། །ཤར་ཆེན་ཀུན་དགའ་བཀྲ་ཤིས་ལ༞ །ཞེས་པའི་རྗེས་སུ། བསོད་ནམས་ལྷུན་གྲུབ་དཔལ་ལྡན་དོན་གྲུབ་དང་། །ནམ་མཁའ་སངས་རྒྱས་ཤེས་རབ་འབྱུང་གནས་ཞབས། །ནམ་མཁའ་རིན་ཆེན་བསོད་ནམས་རྒྱ་མཚོ་དང་། །དཔལ་མཆོག་རྒྱལ་མཚན་རྣམས༞ །འདྲེན་མཆོག་བླ་མ་ནམ་མཁའ་དཔལ་བཟང་དང་། །མཁན་ཆེན་གསལ་བདག་ལྷུན་གྲུབ་དཔལ་ལྡན་ཞབས། །སངས་རྒྱས་ཕུན་ཚོགས་སངས་རྒྱས་བསྟན་འཛིན་དང་། །ཤེས་བྱ་བཟང་པོ་རྣམས་ལ་གསོལ་བ་འདེབས། །སྐྱབས་གནས་སོགས་དང་སྦྲེལ་ལོ། །ཞེས་པ་འདི་དཔལ་ཨེ་ཝཾ་ཆོས་ལྡན་གྱི་དབུ་མཛད་ལས་ཐོག་བ། རྒྱུད་སྡེ་རྒྱལ་མཚོར་སྤྱན་རབ་ཏུ་ཡངས་པ་ཤར་མི་ཉག་གི་སྟོན་པ་འཕྲིན་ལས་རྒྱ་མཚོས་བསྐུལ་ངོར་ཆོས་སྨྲ་བའི་སངས་རྒྱས་ཕུན་ཚོགས་ཀྱིས་ཨེ་ཝཾ་ཆོས་ལྡན་དུ་བྲིས་པའོ། །མངྒ་ལཾ།། ༈ །ལམ་ཟབ་བརྒྱུད་འདེབས་ཀྱི་ཁ་སྐོང་།། རྒྱལ་བ་གཉིས་པ་ཀུན་དགའ་བཟང་པོ་དང་། །རྒྱལ་སྲས་ཐུ་བོ་དཀོན་མཆོག་རྒྱལ་མཚན་ཞབས། །རྒྱལ་བའི་རྒྱལ་ཚབ་ཀུན་དགའ་དབང་ཕྱུག་ལ། །གསོལ་བ༞ །གྲུབ་པའི་དབང་ཕྱུག་ཡོངས་འཛིན་དཀོན་མཆོག་འཕེལ། །ཆོས་ཀྱི་དབང་ཕྱུག་འཇམ་དབྱངས་ཀུན་དགའི་ཞབས། །མཁས་པའི་དབང་ཕྱུག་དཀོན་མཆོག་ལྷུན་གྲུབ་ལ། །གསོལ་བ༞ །མཁས་པའི་རིགས་འཁྲུངས་ནམ་མཁའ་དཔལ་བཟང་དང་། །མཁས་པའི་རྗེས་བཟུང་བླ་མ་དཔལ་ལྡན་པ། །མཁས་པའི་བརྒྱུད་འཛིན་ཤེས་རབ་འབྱུང་གནས་ལ། །གསོལ་བ༞ །སེམས་དཔའ་ཆེན་པོ་དཔལ་མཆོག་རྒྱལ་མཚན་དང་། །སྐྱབས་ཀུན་གཙོ་བོ་རྩ་བའི་བླ་མ་མཆོག །རྩ་བརྒྱུད་བླ་མའི་ཚོགས་རྣམས་ཐམས་ཅད་ལ། །གསོལ་བ་འདེབས་སོ་སོགས་བྱ། །ཞེས་པ་འདིའང་བསོད་ནམས་མིང་ཅན་དགེ་སློང་བཞིས་བསྐུལ་ངོར་སངས་རྒྱས་ཕུན་ཚོགས་ཀྱིས་བྲིས་སོ། །མངྒཱ་ལཾ།། ༈ །བློ་སྦྱོང་དོན་བདུན་མའི་བརྒྱུད་འདེབས།། བླ་མ་དང་དཀོན་མཆོག་གསུམ་ལ་ཕྱག་འཚལ་ལོ། །ཚོགས་གཉིས་རབ་རྫོགས་འདྲེན་མཆོག་ཤཱཀྱའི་ཏོག །རྒྱལ་བའི་རྒྱལ་ཚབ་རྒྱལ་སྲས་མི་ཕམ་མགོན། །ས་གསུམ་མངའ་བདག་འཕགས་པ་ཐོགས་མེད་ཞབས། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ཀུན་མཁྱེན་གཉིས་པ་རྒྱལ་སྲས་དབྱིག་གི་གཉེན། །མཐའ་བྲལ་དོན་གཟིགས་འཕགས་པ་རྣམ་གྲོལ་སྡེ། །བདེན་གཉིས་དོན་རྟོགས་བཙུན་པ་རྣམ་གྲོལ་སྡེ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །འགྲོ་བའི་རྩ་ལག་གུ་ཎ་མི་ཏྲའི་ཞབས། །ལྟ་ངན་རི་དྭགས་འཇོམས་མཛད་སེང་གེ་བཟང་། །བདག་གཞན་ཚོགས་གཉིས་འཕེལ་མཛད་གང་བ་སྤེལ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ཡོན་ཏན་རིན་ཆེན་གཏེར་གྱུར་ཀུ་སུ་ལུ། །བདག་གཞན་བརྗེ་མཛད་ཀུ་སུ་ལུ་གཉིས་པ། །མཁས་གྲུབ་ཆེན་པོ་མཉམ་མེད་གསེར་གླིང་པ། །གསོལ་བ༞ །ཡིད་བཞིན་ནོར་འདྲའི་ཐུགས་མངའ་མར་མེ་མཛད། །རྒྱལ་བའི་འབྱུང་གནས་སྟོན་པ་རིན་པོ་ཆེ། །བསྟན་པ་རིན་ཆེན་གསལ་མཛད་པུ་ཏོ་བ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ཡོན་ཏན་མཆོག་གིས་གྲགས་པའི་ཤ་ར་བ། །བྱང་ཆུབ་ཐུགས་གཉིས་འབྱོངས་པའི་འཆད་ཀ་བ། །ལྟ་སྤྱོད་རྣམ་པར་དག་པའི་རྒྱལ་བ་སེ། །གསོལ་བ༞ །གཅིག་ཏུ་གཞན་དོན་མཛད་བའི་སྐྱེས་མཆོག་ལྷ། །བསླབ་གསུམ་རྣམ་པར་དག་པའི་ལྷ་སྡིངས་པ། །སྒོ་གསུམ་གཞན་དོན་མཛད་པའི་ལྷ་སྡིངས་དབོན། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །དུས་གསུམ་རྒྱལ་བའི་ལམ་གནས་ཡོན་ཏན་དཔལ། །སངས་རྒྱས་བསྟན་པ་རྒྱས་མཛད་བདེ་བ་དཔལ། །མཁས་བཙུན་འགྲན་ཟླ་བྲལ་བའི་བཀའ་བཞི་པ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ཕན་བདེ་ཀུན་གྱི་འབྱུང་གནས་རིན་པོ་ཆེ། །བསོད་ནམས་ཡེ་ཤེས་སྟོབས་ཀྱིས་སྟོང་གསུམ་གྲགས། །བྱམས་དང་སྙིང་རྗེའི་མངའ་བདག་ཆོས་ཀྱི་རྗེ། །གསོལ་བ༞ །སྤྱན་རས་གཟིགས་དབང་ཐོགས་མེད་བཟང་པོ་དཔལ། །གྲུབ་པའི་དབང་ཕྱུག་བུདྡྷ་ཤྲཱི་ལ་དང་། །རྒྱལ་བས་ལུང་བསྟན་རྗེ་བཙུན་ཨེ་ཝཾ་པ། །གསོལ་བ༞ །རྒྱལ་བའི་རྒྱལ་ཚབ་རྗེ་བཙུན་མུས་པ་ཆེ། །ཀུན་མཁྱེན་བསྟན་པའི་ཉི་མ་སངས་རྒྱས་འཕེལ། །འཇམ་དབྱངས་བླ་མ་ཀུན་དགའ་ཆོས་བཟང་ཞབས། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །མཁས་པའི་དབང་པོ་ཀུན་དགའ་བློ་གྲོས་དང་། །མཁས་གྲུབ་ཆེན་པོ་བྱམས་པ་ཕུན་ཚོགས་དང་། །མཁས་བཙུན་དབང་པོ་དཔལ་འབྱོར་ཤེས་རབ་ཞབས། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །མཁས་གྲུབ་ཆེན་པོ་དཔལ་ལྡན་དོན་གྲུབ་དང་། །འཇམ་མགོན་བླ་མ་དཔལ་མཆོག་རྒྱལ་མཚན་དང་། །གང་དེས་རྗེས་བཟུང་ཨ་ཝ་དྷུ་ཏིའི་ཞབས། །གསོལ་བ་འདེབས་སོ་བདག་རྒྱུད་བྱིན་གྱིས་རློབ། །རྙེད་དཀའི་ཡོན་ཏན་ལྡན་པའི་དལ་འབྱོར་འདི། །དོན་མེད་ཚེ་འདིའི་བྱ་བས་མི་གཡེང་བར། །དྲག་ལ་རྒྱུན་མི་ཆད་པའི་བརྩོན་འགྲུས་ཀྱིས། །ཉིན་མཚན་ཆོས་ཀྱིས་འདའ་བར་བྱིན་གྱིས་རློབས། །ཆུ་བུར་ལྟ་བུར་མི་རྟག་ལུས་སྲོག་འདི། །ནམ་འཇིག་ངེས་པ་མེད་པར་རྟོགས་གྱུར་ནས། །ཚེ་འདིའི་ཕུན་ཚོགས་བསྒྲུབ་པའི་བསམ་སྦྱོར་རྣམས། །སྐད་ཅིག་ཙམ་ཡང་མེད་པར༞ །སྲིད་བའི་བདེ་ལ་ནམ་ཡང་མ་ཞེན་ཅིང་། །རང་ཉིད་ཞི་བ་དོན་དུ་མི་གཉེར་བ། །འགྲོ་ཀུན་དོན་དུ་སངས་རྒྱས་བསྒྲུབ་པ་ཡི། །བསམ་སྦྱོར་རྒྱུན་མི་ཆད་པར༞ །ཐོག་མེད་དུས་ནས་གཉེན་གྱུར་འགྲོ་བ་རྣམས། །སྡུག་བསྔལ་རྒྱ་མཚོར་བྱིང་བར་མཐོང་གྱུར་ནས། །བུ་སྡུག་ཆུ་ཡིས་ཁྱེར་བའི་མ་བཞིན་དུ། །བཅོས་མིན་སྙིང་རྗེ་སྐྱེ་བར་བྱིན་གྱིས་རློབས། །རང་བདེ་འདོད་ལས་ཉེས་པ་ཀུན་འབྱུང་ཞིང་། །གཞན་ཕན་སེམས་ལས་ཡོན་ཏན་ཀུན་འབྱུང་ཕྱིར། །གཞན་སྐྱོན་བདག་ལ་ལེན་ཅིང་བདག་ཉིད་ཀྱིས། །བདེ་དགེ་གཞན་ལ་གཏོང་བར་བྱིན་གྱིས་རློབས། །རང་ཉིད་གཅེས་པར་འཛིན་པའི་དགྲ་བོ་འདིས། །ཐོག་མེད་དུས་ནས་རང་གཞན་སྡུག་བསྔལ་བྱས། །ཕྱིན་ཆད་བྱང་ཆུབ་སེམས་གཉིས་སྟོབས་རྒྱས་ནས། །བདག་འཛིན་རྩད་ནས་ཐོན་པར་བྱིན་གྱིས་རློབས། །འགྲོ་འདིས་ཐོག་མེད་དུས་ནས་ཕན་བཏགས་ཤིང་། །བྱང་ཆུབ་སྒྲུབ་པའང་འདི་ལ་རག་ལས་པས། །རྒྱལ་བ་བཞིན་དུ་ཕན་བདེའི་རྒྱུར་མཐོང་ནས། །གུས་པས་སྤྱི་བོར་ལེན་པར་བྱིན་གྱིས་རློབས། །ལས་ངན་དབང་གིས་སྣོད་བཅུད་འགལ་རྐྱེན་གྱིས། །གང་བའི་དུས་འདིར་འགལ་རྐྱེན་ཀུན་སྤངས་ནས། །ལོགས་ནས་དམ་ཆོས་སྒྲུབ་དབང་མི་གདའ་བས། །རྐྱེན་ངན་ལམ་དུ་སློང་བར་བྱིན་གྱིས་རློབས། །བདེ་སྡུག་ཕན་གནོད་འབྱོར་རྒུད་ཅི་བྱུང་ཡང་། །རྨི་ལམ་ཡུལ་གྱི་འབྱོར་རྒུད་ཇི་བཞིན་དུ། །སྣང་ཡང་བདེན་པ་མེད་པར་ཤེས་བྱས་ནས། །ཞེན་མེད་རང་སར་གྲོལ་བར་བྱིན་གྱིས་རློབས། །ཐེག་པ་ཆེན་པོ་བློ་སྦྱོང་གི་བླ་མ་བརྒྱུད་པ་ལ་གསོལ་བ་འདེབས་པའི་ཚིགས་སུ་བཅད་པ་རྒྱལ་སྲས་ཐོགས་མེད་པས་མཛད་པ་ལས་བརྒྱུད་པའི་ཁ་སྐོང་སོགས་ཀྱིས་དབང་གིས་ཅུང་ཟད་དབྲི་བསྣན་བྷ་དནྟ་ཨ་ཝ་དྡྷཱུ་ཏི་ལཀྵྨཱིས་བགྱིས་པའོ།། །།སརྦ་མངྒ་ལཾ།། །།